Paul Francois Lucien Volgyesi 1947 – 2011
Paul Francois Lucien Volgyesi Párizsban született 1947. november 12-én.
Édesanyja Nagy Éva, édesapja Völgyesi László volt. Kétszer nősült, három gyermeke született, Patrícia Lilian, Pierre-Paul, Melody. 
Alap- és középfokú tanulmányait franciaországi iskolákban végezte, államvizsgát Kanadában tett.
18 éves kora után Dél-Amerikában, a Közel-Keleten és Európa több országában élt, de élete nagy részét Kanadában (1970-1990) és Magyarországon (1990-2011) töltötte. 
Több szakma kipróbálása mellett/után a hetvenes évek elején Kanadában ismerkedett meg Henri Solinassal  és kollégáival, akik révén nemcsak az akupunktúrát tanulta meg, hanem fordítani is elkezdett. A fordításokon túl a közös munka gyümölcseként megszületett néhány olyan szakkönyv is, amely a mai napig alapműnek számít a nyugati kollégák szemében. Henri Solinassal együtt állították fel a Quebec-ben akupunktúrás képzés és vizsgáztatás rendszerét orvosok és természetgyógyászok részére. A Quebec-i Akupunktúrás Tudományos Társaság alelnöke volt.
A nyolcvanas évek elején megnyitotta magánklinikáját Québecben, mely 1990-ig sikeresen működött. A praktizálás mellett már ekkor is tanított. 
1990-ben a MAOT hívására áttelepült Magyarországra, miután előzőleg néhány figyelemreméltó előadást tartott az itthoni kollégáknak. Első lépésként elkezdte magyarra fordítani a Diagnózis a Kínai Orvoslásban című B. Auteroche-P.Navailh művet, melyet az általa létrehozott alapítvány 1991-ben ki is adott. Ezzel párhuzamosan  megnyitotta magánrendelőjét a Haller utcában, majd elindította első három éves hagyományos kínai orvoslás képzését több mint 30 magyarországi orvoskolléga részvételével. Mellette az akkori egészségügyi miniszter külön engedélyével praktizált is.

1992-ben kiadta a második magyar nyelvű szakkönyvet is, melyet nemcsak fordítóként, hanem íróként is jegyzett (A Hagyományos Kínai Akupunktúra Didaktikus Atlasza - B. Auteroche, L. Mainville, H. Solinas, P. Volgyesi). 1993-ban újabb három éves képzést indított.  


Miután 1995 nyarán szívinfarktus következtében kissé megrendült az egészsége, az ezredfordulóig nem indított több tanfolyamot. Viszont ezek alatt az évek alatt lefordított és kiadott további 3 szakkönyvet: Hagyományos Kínai Orvoslási Technikák – B. Auteroche, G. Gervais, M. Auteroche, P. Navailh, E. Toui Kan, Nyelvdiagnózis a Kínai Orvoslásban – Giovanni Maciocia, Pulzusdiagnózis – Li Shi Zhen, valamint P.M.F. Nogier-Gyakorlati bevezetés a Nogier féle fülkezeléshez könyvének fordítása is nevéhez fűződik.
A tanításhoz 2001 szeptemberében tért vissza, és innentől egészen haláláig  gyakorlatilag folyamatosan tanított. Kétéves, gyakorlatorientált képzésein több tucat hallgató vett részt.
A tanítás mellett folyamatosan tanulta és kutatta nemcsak az akupunktúrát, hanem a világegyetem folyamatait is. 
Élete utolsó éveiben könyvben foglalta össze tudását és tapasztalatait egységes rendszerbe foglalva a kínai orvoslást és a világ működését, miszerint a funkcionális orvoslásban a „Biotermodinamika” a XXI. sz. tudományos nyelvén magyarázva nem más, mint a misztikus Yin-Yang termodinamikus fraktalizációinak a jelzője, mely minden léttel vagy működéssel kapcsolatos.
A könyv befejezését megakadályozta hírtelen bekövetkezett halála.
Alkotó, kutató, tanító ember volt Paul Völgyesi, állandó megújulás és kíváncsiság jellemezte. Különc volt, mint minden zseniális elme, és végtelenül szerette az életet.
2011. június 19-én halt meg.
